## ΠΕΡΙΦΕΡΕΙΑ ΑΤΤΙΚΗΣ Αρ. Πρωτ.:

## ΕΙΔΙΚΟΣ ΔΙΑΒΑΘΜΙΔΙΚΟΣ ΣΥΝΔΕΣΜΟΣ ΝΟΜΟΥ ΑΤΤΙΚΗΣ

**ΠΡΟΓΡΑΜΜΑΤΙΚΗ ΣΥΜΒΑΣΗ**

του άρθρου 100 του Ν. 3852/2010

**Μεταξύ**

**Του Ειδικού Διαβαθμιδικού Συνδέσμου Νομού Αττικής**

**και του Δήμου …**

**με αντικείμενο:**

**«Προμήθεια κλαδοτεμαχιστών»**

**Αθήνα, …………….. 2022**

Στην Αθήνα, σήμερα, την ………… του έτους 2022, ημέρα ………………………., οι υπογράφοντες:

* Αφενός μεν το νομικό πρόσωπο δημοσίου δικαίου με την επωνυμία «**Ειδικός Διαβαθμιδικός Σύνδεσμος Νομού Αττικής» (ΕΔΣΝΑ)**, που εδρεύει στην Αθήνα, επί των οδών Άντερσεν αριθ. 6 και Μωραΐτη, με Α.Φ.Μ. 997495445, Δ.Ο.Υ. Ψυχικού, ο οποίος εκπροσωπείται νόμιμα από τον Πρόεδρο του κ. Βασίλειο Κόκκαλη Αντιπεριφερειάρχη Αττικής, που θα καλείται στο εξής «ΕΔΣΝΑ»,
* Αφετέρου ο Δήμος ………………………. που εδρεύει στην ………………………. επί της οδού ………………………. με ΑΦΜ ………………………., Δ.Ο.Υ. ………………………., όπως νόμιμα εκπροσωπείται από τον/την Δήμαρχο ………………………. κ./κα ………………………., που θα καλείται στο εξής «Δήμος»,

συμφώνησαν από κοινού και συναποδέχθηκαν τα παρακάτω:

* 1. **Προοίμιο**

Με τον Ν. 4819/2021 τίθεται προς εφαρμογή δέσμη μέτρων, με γνώμονα την προώθηση της ιεράρχησης των αποβλήτων, με την υιοθέτηση, μεταξύ άλλων, της καθιέρωσης της υποχρεωτικής χωριστής συλλογής των βιολογικών αποβλήτων έως το τέλος του 2022, προκειμένου αυτά να υποβάλλονται σε ανακύκλωση, συμπεριλαμβανομένης της κομποστοποίησης και της χώνευσης. Ως βιολογικά απόβλητα κατά τους ορισμούς του ως άνω νόμου ορίζονται τα βιοαποδομήσιμα απόβλητα κήπων και πάρκων, τα απόβλητα τροφίμων και μαγειρείων και τα συναφή απόβλητα από εγκαταστάσεις μεταποίησης τροφίμων. Τα βιολογικά απόβλητα που προκύπτουν από κλαδέματα και τον καθαρισμό κήπων και πάρκων, αποκαλούνται συνήθως «πράσινα απόβλητα» και σύμφωνα με το ΕΣΔΑ και το υπό αναθεώρηση ΠΕΣΔΑ Αττικής πρέπει να συλλέγονται χωριστά στο μέγιστο δυνατό ποσοστό επί των παραγομένων και να μην αναμιγνύονται με τα λοιπά ογκώδη απόβλητα έτσι ώστε να υφίστανται την προσήκουσα επεξεργασία. Η διαχείριση των αποβλήτων αυτών (ειδικά όσων παράγονται σε απομακρυσμένες περιοχές) δυσχεραίνεται πολύ συχνά λόγω του όγκου τους, τόσο κατά το στάδιο της συλλογής και μεταφοράς, όσο και ενόψει της επεξεργασίας τους με τη βέλτιστη κατά περίπτωση επιλεγείσα διαδικασία. Για τον σκοπό αυτό προκρίνεται ως η πλέον ενδεδειγμένη λύση προεπεξεργασίας η χρήση κλαδοτεμαχιστών που απομειώνουν τον όγκο τους.

Σκοπός της παρούσης είναι η συνεργασία ανάμεσα στον ΕΔΣΝΑ που αποτελεί τον κατά νόμο ΦοΔΣΑ της Αττικής και έχει τις αρμοδιότητες του άρθρου 227 του Ν. 4555/2018 και τον Δήμο που έχει τις αρμοδιότητες του άρθρου 228 του ιδίου νόμου για την προμήθεια για λογαριασμό του Δήμου κλαδοτεμαχιστή με χρηματοδότηση από πόρους του ΕΣΠΑ (βλ. πρόσκληση 3665/20 του ΕΣΠΑ 2014-2020) ή/και από άλλα χρηματοδοτικά εργαλεία εφόσον αυτό απαιτηθεί, τον οποίο στη συνέχεια και μετά τη ολοκλήρωση της προμήθειας ο ΕΔΣΝΑ θα παραδώσει σε αυτόν.

Φορείς – Εταίροι είναι ο ΕΔΣΝΑ και ο Δήμος.

Ο ΕΔΣΝΑ θα είναι ο φορέας υλοποίησης της Προγραμματικής Σύμβασης.

Ο Δήμος θα είναι ο Κύριος του εξοπλισμού.

Αρμόδια αποφασιστικά όργανα: Εκ μέρους του ΕΔΣΝΑ ορίζεται η Εκτελεστική του Επιτροπή και εκ μέρους του Δήμου η Οικονομική Επιτροπή.

Αρμόδια εισηγητικά όργανα: Με την επιφύλαξη των αρμοδιοτήτων της Επιτροπής Παρακολούθησης, εκ μέρους του ΕΔΣΝΑ υπεύθυνη παρακολούθησης της σύμβασης ορίζεται η Διεύθυνση Ανακύκλωσης και εκ μέρους του Δήμου η αρμόδια Διεύθυνση Καθαριότητας-Ανακύκλωσης.

* 1. **Θεσμικό Πλαίσιο**

Για τη σύναψη της παρούσας σύμβασης λήφθηκαν υπ’ όψιν :

1. Οι διατάξεις του Ν. 3463/2006 «Κύρωση του Κώδικα Δήμων και Κοινοτήτων» (Α΄ 114).
2. Οι διατάξεις του Ν.3852/2010 «Νέα Αρχιτεκτονική της Αυτοδιοίκησης και της Αποκεντρωμένης Διοίκησης –Πρόγραμμα Καλλικράτης» (Α΄ 87), όπως ισχύει.
3. Οι διατάξεις του Ν. 4071/2012 «Ρυθμίσεις για την τοπική ανάπτυξη, την αυτοδιοίκηση και την αποκεντρωμένη διοίκηση Ενσωμάτωση Οδηγίας 2009/50/ΕΚ» (Α΄ 85)
4. Οι διατάξεις του Ν.4555/2018 «Μεταρρύθμιση του θεσμικού πλαισίου της Τοπικής Αυτοδιοίκησης – Εμβάθυνση της Δημοκρατίας – Ενίσχυση της Συμμετοχής – Βελτίωση της οικονομικής και αναπτυξιακής λειτουργίας των ΟΤΑ [Πρόγραμμα «ΚΛΕΙΣΘΕΝΗΣ Ι»] – Ρυθμίσεις για τον εκσυγχρονισμό του πλαισίου οργάνωσης και λειτουργίας των ΦΟ.ΔΣ.Α – Ρυθμίσεις για την αποτελεσματικότερη, ταχύτερη και ενιαία άσκηση των αρμοδιοτήτων σχετικά με την απονομή ιθαγένειας και την πολιτογράφηση – Λοιπές διατάξεις αρμοδιότητας ΥΠΕΣ» (Α΄ 133).
5. Οι διατάξεις του Ν. 4314/2014 (Α' 265), «Α) Για τη διαχείριση, τον έλεγχο και την εφαρμογή αναπτυξιακών παρεμβάσεων για την προγραμματική περίοδο 2014−2020, Β) Ενσωμάτωση της Οδηγίας 2012/17 του Ευρωπαϊκού Κοινοβουλίου και του Συμβουλίου της 13ης Ιουνίου 2012 (ΕΕ L 156/16.6.2012) στο ελληνικό δίκαιο, τροποποίηση του ν. 3419/2005 (Α' 297) και άλλες διατάξεις»
6. Οι διατάξεις του Ν. 4727/2020 «Ψηφιακή Διακυβέρνηση (Ενσωμάτωση στην Ελληνική Νομοθεσία της Οδηγίας (ΕΕ) 2016/2102 και της Οδηγίας (ΕΕ) 2019/1024) - Ηλεκτρονικές Επικοινωνίες (Ενσωμάτωση στο Ελληνικό Δίκαιο της Οδηγίας (ΕΕ) 2018/1972) και άλλες διατάξεις» (Α΄ 184).
7. Οι διατάξεις του Ν. 4819/2021 «Ολοκληρωμένο πλαίσιο για τη διαχείριση των αποβλήτων - Ενσωμάτωση των Οδηγιών 2018/851 και 2018/852 του Ευρωπαϊκού Κοινοβουλίου και του Συμβουλίου της 30ής Μαΐου 2018 για την τροποποίηση της Οδηγίας 2008/98/ΕΚ περί αποβλήτων και της Οδηγίας 94/62/ΕΚ περί συσκευασιών και απορριμμάτων συσκευασιών, πλαίσιο οργάνωσης του Ελληνικού Οργανισμού Ανακύκλωσης, διατάξεις για τα πλαστικά προϊόντα και την προστασία του φυσικού περιβάλλοντος, χωροταξικές - πολεοδομικές, ενεργειακές και συναφείς επείγουσες ρυθμίσεις» (Α’ 129)
8. Οι διατάξεις του Ν. 2690/1999 «Κύρωση του Κώδικα Διοικητικής Διαδικασίας και άλλες διατάξεις» (Α΄ 45).
9. Η Π.Υ.Σ. 39/2020 (ΦΕΚ A’ 185/29.9.2020) «Έγκριση του Εθνικού Σχεδίου Διαχείρισης Αποβλήτων (Ε.Σ.Δ.Α.).
10. Το Περιφερειακό Σχέδιο Διαχείρισης Αποβλήτων Αττικής, όπως εγκρίθηκε με την με αριθ. 414/2016 Απόφαση του Περιφερειακού Συμβουλίου Αττικής, η οποία κυρώθηκε με την με αριθ. 61490/5302 (ΦΕΚ 4175/Β/23-12-2016) Απόφαση των Υπουργών Εσωτερικών και Περιβάλλοντος και Ενέργειας.
11. Οι υπ’ αριθ. 142/2022 και 280/2022 αποφάσεις της Εκτελεστικής Επιτροπής του ΕΔΣΝΑ, με τις οποίες εγκρίθηκε η σύναψη προγραμματικής συμφωνίας και το σχέδιο σύμβασης.
12. Η υπ’ αριθ. ……/2022 απόφαση της οικονομικής επιτροπής του Δήμου με την οποία εγκρίθηκε η σύναψη προγραμματικής συμφωνίας και το σχέδιο σύμβασης.
    1. **Αντικείμενο της προγραμματικής σύμβασης**

**1.** Αντικείμενο της προγραμματικής σύμβασης είναι η διενέργεια από τον ΕΔΣΝΑ όλων των απαιτούμενων διαδικασιών για την προμήθεια ενός κλαδοτεμαχιστή με χρηματοδότηση από το ΕΣΠΑ (βλ. πρόσκληση 3665/20 του ΕΣΠΑ 2014-2020) ή/και από άλλα χρηματοδοτικά εργαλεία εφόσον αυτό απαιτηθεί και η εν συνεχεία μετά την παραλαβή παράδοσή του στον Δήμο που θα είναι ο νόμιμος νομέας και κάτοχός του.

**2.** Ο κλαδοτεμαχιστής θα είναι ρυμουλκούμενος πρόσφατης κατασκευής, αμεταχείριστος, έτοιμος προς λειτουργία και χρήση. Το μηχάνημα θα φέρει σήμανση CE σύμφωνα με τις διατάξεις της Ευρωπαϊκής Νομοθεσίας, Θα μπορεί να χρησιμοποιηθεί για τον θρυμματισμό - τεμαχισμό κλαδιών, κορμών, ξύλων κλπ., για την δημιουργία ποσοτήτων λιπάσματος που θα χρησιμοποιηθεί στην φυτική παραγωγή ή στην δημιουργία καύσιμης ύλης κλπ.

* 1. **Υποχρεώσεις και Δικαιώματα αντισυμβαλλομένων**

Οι συμβαλλόμενοι φορείς αναλαμβάνουν τις παρακάτω υποχρεώσεις και δικαιώματα:

**Α.** Ο ΕΔΣΝΑ αναλαμβάνει:

- Να εξασφαλίσει την πηγή χρηματοδότησης του προμηθευόμενου είδους, συντάσσοντας τεχνικά δελτία και υποβάλλοντας προτάσεις ένταξης στο ΕΣΠΑ ή σε άλλα τυχόν χρηματοδοτικά προγράμματα.

- Να ενεργήσει ως Δικαιούχος της Πράξης Ένταξης.

- Να συντάξει το σύνολο των απαιτούμενων μελετών και να καταρτίσει τα τεύχη διακήρυξης του διαγωνισμού.

- Να λειτουργεί ως Αναθέτουσα Αρχή, διενεργώντας τον διαγωνισμό, την αξιολόγηση των προσφορών προχωρώντας στην υπογραφή της σύμβασης, σύμφωνα με τη σχετική νομοθεσία και το κανονιστικό πλαίσιο λειτουργίας του.

- Να ελέγξει ποιοτικά και ποσοτικά τον εξοπλισμό και να τον παραλάβει βάσει της σχετικής σύμβασης.

- Να απασχολήσει και να διαθέσει επιστημονικό προσωπικό με τα απαραίτητα και ανάλογα προσόντα, προκειμένου να διασφαλισθεί η αρτιότητα ολοκλήρωσης της διαδικασίας.

- Να εισπράξει ή / και παρακολουθήσει τις χρηματορροές του Έργου και να εκτελέσει τις αντίστοιχες πληρωμές.

- Να διαθέσει στον Δήμο τον απαιτούμενο εξοπλισμό για τον θρυμματισμό - τεμαχισμό κλαδιών των συλλεγόμενων πράσινων αποβλήτων μετά την οριστική και προσήκουσα παραλαβή του.

- Να παράσχει κάθε δυνατή βοήθεια, πόρους και τεχνογνωσία στον Δήμο για την ορθή λειτουργία του συστήματος τεμαχισμού πράσινων αποβλήτων.

- Να ορίσει τον εκπρόσωπο του στην Κοινή Επιτροπή Παρακολούθησης της Σύμβασης σύμφωνα με το άρθρο 7 της παρούσας.

Ρητά διευκρινίζεται ότι αντικείμενο της παρούσης δεν αποτελεί η συλλογή, μεταφορά, επεξεργασία και διαχείριση των συλλεγόμενων πράσινων αποβλήτων.

Η διαδικασία λογιστικής τακτοποίησης του παγίου θα γίνει σύμφωνα με τα οριζόμενα στην εγκύκλιο 47159 /EYΘΥ 1045/25-9-2014 εγκύκλιο του Υπουργείου Ανάπτυξης και Ανταγωνιστικότητας

**Β.** Ο **Δήμος** :

- Εξουσιοδοτεί τον ΕΔΣΝΑ όπως υποβάλλει πρόταση (αίτηση) χρηματοδότησης στο πλαίσιο της πρόσκλησης 3665/20 του ΕΣΠΑ 2014-2020 ή/και σε άλλα χρηματοδοτικά εργαλεία, εφόσον απαιτηθεί.

- Να παραλάβει από τον ΕΔΣΝΑ τον υπό προμήθεια εξοπλισμό

- Να εφαρμόσει τον τεμαχισμό πράσινων αποβλήτων με τον εξοπλισμό που θα του διαθέσει ο ΕΔΣΝΑ εντός των διοικητικών του ορίων.

- Να μεταφέρει τα πράσινα απόβλητα στα καθορισμένα σημεία προς περαιτέρω διαχείριση και επεξεργασία σύμφωνα με το ΤΣΔΑ.

- Να φυλάσσει επαρκώς τους χώρους που βρίσκεται ο εξοπλισμός και να κάνει χρήση αυτού με επιμέλεια και σύμφωνα με τον προορισμό του, ώστε κατά το δυνατόν να μην προκαλούνται βλάβες πλέον αυτού που οφείλονται στη συνήθη χρήση.

- Να μεριμνήσει για την εν γένει ανάπτυξη και οργάνωση της χωριστής διαλογής στην πηγή των βιοαποβλήτων σύμφωνα με τις διατάξεις της κείμενης νομοθεσίας.

- Να συμμετέχει μέσω εκπροσώπου του στην «Κοινή Επιτροπή Παρακολούθησης» σύμφωνα με το άρθρο 7.

1. **Οικονομικό αντικείμενο - Πόροι**

Η παράδοση του εξοπλισμού γίνεται από τον ΕΔΣΝΑ στον Δήμο άνευ οικονομικού ανταλλάγματος, ενώ δεν προκύπτουν οικονομικές υποχρεώσεις για αμφότερα τα συμβαλλόμενα μέρη. Ο ΕΔΣΝΑ μπορεί να αναζητήσει ως δικαιούχος φορέας πηγή χρηματοδότησης του προγράμματος από Κοινοτικούς κατά προτεραιότητα ή άλλους πόρους και να προβεί σε κάθε άλλη αναγκαία ενέργεια για την εξασφάλιση της χρηματοδότησης.

1. **Διάρκεια – Χρονοδιάγραμμα**

Η διάρκεια της παρούσας σύμβασης ορίζεται σε τριετή, όσο εκτιμάται ότι θα απαιτηθεί για να ολοκληρωθεί η διαδικασία προμήθειας του εξοπλισμού συμπεριλαμβανομένων όλων των αναγκαίων διαδικασιών για την χρηματοδότηση του έργου από το ΕΣΠΑ ή από άλλη πηγή χρηματοδότησης. Η διάρκεια της σύμβασης μπορεί να παραταθεί με κοινή απόφαση των συμβαλλομένων μερών.

1. **Κοινή Επιτροπή Παρακολούθησης της σύμβασης**

Για την παρακολούθηση εκτέλεσης της παρούσας σύμβασης συστήνεται όργανο με την επωνυμία «Κοινή Επιτροπή Παρακολούθησης», με έδρα την Αθήνα. Η Κοινή Επιτροπή Παρακολούθησης αποτελείται από:

* Δύο (2) εκπροσώπους του ΕΔΣΝΑ, εις εκ των οποίων ορίζεται Πρόεδρος της Επιτροπής, με τον αναπληρωτή του,
* Έναν (1) εκπρόσωπο του Δήμου με τον αναπληρωτή του.

Αντικείμενο της Κοινής Επιτροπής Παρακολούθησης είναι ο συντονισμός και η παρακολούθηση όλων των ενεργειών που απαιτούνται για την εκτέλεση της παρούσας προγραμματικής σύμβασης και ειδικότερα η τήρηση των όρων της, η διαπίστωση της τήρησης των εκατέρωθεν υποχρεώσεων, η εισήγηση προς τα αρμόδια όργανα των συμβαλλομένων μερών κάθε αναγκαίου μέτρου και ενέργειας για την υλοποίηση της παρούσας, και η επίλυση κάθε διαφοράς μεταξύ των συμβαλλομένων μερών που προκύπτει σχετικά με την ερμηνεία των όρων της παρούσας σύμβασης και τον τρόπο εφαρμογής της.

Η Κοινή Επιτροπή Παρακολούθησης συγκαλείται από τον Πρόεδρό της. Στην πρόσκληση αναγράφονται τα θέματα της ημερήσιας διάταξης, ενώ ειδοποιούνται τα μέλη της εγκαίρως και εγγράφως. Στην ημερήσια διάταξη αναγράφονται υποχρεωτικά και εισάγονται προς συζήτηση και τα θέματα που θα ζητήσει εγγράφως έστω και ένα από τα μέλη της. Χρέη γραμματέα εκτελεί μέλος της Κοινής Επιτροπής Παρακολούθησης που θα εκλεγεί στην πρώτη της συνεδρίαση.

Η Κοινή Επιτροπή Παρακολούθησης συνεδριάζει στα γραφεία του Ειδικού Διαβαθμιδικού Συνδέσμου Νομού Αττικής (Άντερσεν 6 και Μωραΐτη, Αθήνα), δύναται όμως να συνεδριάζει και σε άλλο χώρο που θα συμφωνηθεί.

Η Κοινή Επιτροπή Παρακολούθησης συνέρχεται τακτικά κάθε έτος και έκτακτα όποτε το ζητήσει εγγράφως ένα από τα μέλη της. Κάθε μέλος της Κοινής Επιτροπής παρακολούθησης μπορεί, κατά την κρίση του, να καλεί στις συνεδριάσεις υπηρεσιακά στελέχη του φορέα από τον οποίο έχει ορισθεί και τα οποία εμπλέκονται στην υλοποίηση του αντικειμένου της σύμβασης. Τα πρακτικά της Κοινής Επιτροπής Παρακολούθησης κοινοποιούνται σε όλα τα μέλη αφού υπογραφούν.

Η Κοινή Επιτροπή Παρακολούθησης συνεδριάζει έγκυρα όταν είναι παρόντα όλα τα μέλη της. Οι αποφάσεις της πρέπει να είναι αιτιολογημένες, λαμβάνονται δε κατά πλειοψηφία των παρόντων μελών και δεσμεύουν όλους τους συμβαλλόμενους φορείς.

Οι λοιπές λεπτομέρειες που ενδεχομένως απαιτηθούν για τη λειτουργία της Κοινής Επιτροπής, θα καθορισθούν με αποφάσεις της.

1. **Αντισυμβατική συμπεριφορά – Συνέπειες – Ποινικές Ρήτρες - Καταγγελία**

Η παράβαση οποιουδήποτε από τους όρους της παρούσας σύμβασης, οι οποίοι θεωρούνται όλοι ουσιώδεις ή η παράβαση των διατάξεων του νόμου και της καλής πίστης από οποιοδήποτε από τα συμβαλλόμενα μέρη παρέχει στο άλλο μέρος το δικαίωμα να καταγγείλει τη σύμβαση και να αξιώσει κάθε θετική ή αποθετική ζημία του. Ιδίως λόγο καταγγελίας αποτελεί η σοβαρή και υπαίτια καθυστέρηση υλοποίησης των συμβατικών υποχρεώσεων.

Σε περίπτωση υπαίτιας και σοβαρής παράβασης των όρων της σύμβασης, δύναται – κατόπιν εισήγησης της Κοινής Επιτροπής Παρακολούθησης – το ένα συμβαλλόμενο μέρος να επιβάλει στο έτερο μέρος ποινικές ρήτρες, οι οποίες δεν μπορούν στο σύνολό τους να υπερβαίνουν το 10% της αξίας του εξοπλισμού.

Αρμόδιο Όργανο για την επιβολή ποινικών ρητρών ως προς τον ΕΔΣΝΑ είναι η Εκτελεστική Επιτροπή του και για το Δήμο το Δημοτικό Συμβούλιο.

Σε περίπτωση υποτροπής και επαναλαμβανόμενης πλημμελούς εκτέλεσης των συμβατικών υποχρεώσεων, το αντισυμβαλλόμενο μέρος δύναται να καταγγείλει τη σύμβαση, κοινοποιώντας στο έτερο μέρος απόφαση του αρμοδίου Οργάνου.

Πριν την επιβολή ποινικών ρητρών ή την καταγγελία της σύμβασης πρέπει υποχρεωτικά να προηγηθεί πρόσκληση προ δέκα **(10)** τουλάχιστον ημερών προς το αντισυμβαλλόμενο μέρος για να εκφράσει τις απόψεις του, εγγράφως ή και προφορικώς κατά τη σχετική συνεδρίαση του αρμοδίου οργάνου.

1. **Επίλυση Διαφορών – Δωσιδικία**

Κάθε διαφορά μεταξύ των συμβαλλομένων μερών που αφορά στην εκτέλεση και ερμηνεία των όρων της παρούσας σύμβασης και που δεν θα επιλύεται από την Κοινή Επιτροπή Παρακολούθησης της παρούσας σύμβασης, δύναται να επιλύεται από τα αρμόδια Δικαστήρια των Αθηνών.

1. **Τροποποίηση της σύμβασης**

Για οποιαδήποτε τροποποίηση της σύμβασης απαιτείται σύμφωνη γνώμη και των δύο αντισυμβαλλομένων μερών και εφόσον αυτή προβλέπεται από την κείμενη νομοθεσία. Η τροποποίηση γίνεται εγγράφως με απόφαση των αρμοδίων οργάνων των δύο μερών.

1. **Λύση της σύμβασης**

Η παρούσα λύεται μετά το πέρας του χρόνου λήξης της. Δύναται επίσης να λυθεί με κοινή απόφαση των αντισυμβαλλομένων, αν διαπιστωθεί ότι δεν είναι εφικτή η υλοποίησή της για λόγους που δεν οφείλονται σε δική τους υπαιτιότητα.

1. **Τελικές Διατάξεις**

Η μη άσκηση δικαιωμάτων ή η παράλειψη υποχρεώσεων από οποιοδήποτε συμβαλλόμενο μέρος ή η ανοχή καταστάσεων αντίθετων προς την προγραμματική σύμβαση, καθώς και η καθυστέρηση στη λήψη μέτρων που προβλέπει η σύμβαση αυτή από οποιοδήποτε συμβαλλόμενο μέρος, δεν μπορεί να θεωρηθεί ως παραίτηση των συμβαλλομένων μερών από δικαίωμα ή απαλλαγή από υποχρεώσεις τους ή αναγνώριση δικαιωμάτων στα συμβαλλόμενα μέρη, που δεν αναγνωρίζονται από αυτή την προγραμματική σύμβαση. Από την υπογραφή της κάθε πρόβλεψη που εμπεριέχεται σε προγραμματική σύμβαση με όμοιο αντικείμενο, η οποία είναι αντίθετη προς τις ρυθμίσεις της παρούσης καταργείται.

Σε πίστωση των παραπάνω συντάχθηκε η παρούσα, η οποία υπογράφεται σε έξι **(6)** πρωτότυπα αντίγραφα όπως παρακάτω:

|  |  |
| --- | --- |
| **ΓΙΑ ΤΟΝ ΔΗΜΟ** | **ΓΙΑ ΤΟΝ ΕΔΣΝΑ** |
|  | **Ο ΠΡΟΕΔΡΟΣ**  **ΒΑΣΙΛΕΙΟΣ ΚΟΚΚΑΛΗΣ**  **ΑΝΤΙΠΕΡΙΦΕΡΕΙΑΡΧΗΣ ΑΤΤΙΚΗΣ** |